SKRIFTLIG FORESPØRGSEL E-1771/99

af Horst Schnellhardt (PPE-DE) til Kommissionen

(11. oktober 1999)

Om: Sammenkædning af godkendelsen af strukturfondsprogrammer og medlemsstaternes udlægning af beskyttede områder efter flora-/fauna-, habitat- og fuglebeskyttelsesdirektiverne

Med skrivelse af 23.6.1999 til Forbundsrepublikken Tysklands faste repræsentation ved Den Europæiske Union oplyste kommissionsmedlemmerne Monika Wulf-Mathies og Ritt Bjerregaard, at de tyske strukturfondsprogrammer for støtteperioden 2000-2006 under henvisning til strukturfondsrammeforordningens artikel 12 muligvis ikke kunne godkendes.

Finder Kommissionen det i denne forbindelse retmæssigt og hensigtsmæssigt at gøre godkendelsen af de tyske strukturfondsprogrammer og planer afhængig af, om udlægningen af beskyttede områder efter flora-/fauna-, habitat- og fuglebeskyttelsesdirektiverne er gennemført i fuldt omfang?

Svar afgivet på Kommissionens vegne af Michel Barnier

(18. november 1999)

Som det må være det ærede medlem bekendt, var arbejdet med at opstille en liste over lokaliteter af fællesskabsbetydning (Natura 2000) planlagt til at skulle være færdig i juni 1998, og det gælder både områderne i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) og Rådets direktiv 79/409/EØF af 2. april 1979 om beskyttelse af vilde fugle(2), men det er blevet forsinket, fordi flere medlemslande endnu ikke har fremlagt deres forslag (tidsfristen var juni 1995). Den manglende udvælgelse af lokaliteterne, som har betydning i strukturfondssammenhæng, har betydet, at der er opstået problemer og forsinkelser i gennemførelsen af de nuværende programmer. Der verserer desuden for øjeblikket en række domstolssager mod flere medlemslande på grund af mangelfuld fremsendelse af forslag til beskyttede områder.

Med henvisning til den forsinkede udvælgelse af beskyttede områder og Kommissionens forpligtelser i henhold til EF-traktaten (artikel 6 tidligere artikel 3c) og artikel 12 og 41, stk. 2, litra b), i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(3) blev alle medlemslandene i en skrivelse af 23. juni 1999 mindet om deres forpligtelse til at sikre, at der er overensstemmelse mellem de nye programmer og projekter og kravene i direktiverne om naturtyper og vilde fugle. For visse medlemslandes vedkommende mangler der stadig en lang række oplysninger om de beskyttede områder, hvilket kan umuliggøre Kommissionens vurdering af, om de foreslåede programmer er i overensstemmelse med EU-lovgivningen som fastsat i artikel 12 i Rådets forordning (EF) nr. 1260/1999.

Kommissionen vil i hvert enkelt tilfælde vurdere indholdet af de enkelte planer og programmer i forhold til kravene i direktiverne om naturtyper og vilde fugle. Medlemslandene skal i de forskellige planer og programmer give et klart tilsagn om, at de på passende vis vil vurdere mulige negative virkninger for områder, der allerede er beskyttet eller burde beskyttes i henhold til Natura 2000, og at de nødvendige foranstaltninger vil blive truffet.

(1) EFT L 206 af 22.7.1992.

(2) EFT L 103 af 25.4.1979.

(3) EFT L 161 af 26.6.1999.